Ute skinner sola, og skoleåret har ennå ikke begynt for barna, men inne i en av Europris- butikkene i Skien, er en fullvoksen nisse allerede på plass.

Vegard Dalen i Europris innrømmer at det er en gimmick å være først ute med julevarene. Foto: Gry Eirin Skjelbred / NRK

Han står i et eget julehjørne sammen med julekuler og andre smånisser.

Daglig leder Vegar Dalen sier jula blei planlagt allerede i vår.

– Det er artig. Vi er i en mellomperiode, og fant ut av vi hadde litt nisser og sånt, og da valgte vi å ta det ut. Mange synes det er litt tidlig, men vi føler at det var helt riktig.

Lukt, lyd og lys får deg til å kjøpe mer

Fullt trøkk i oktober

Side om side med griller, vedkurver og puter til verandamøblene står eske på eske med julekuler og nisser.

Julesortimentet består nå av rundt 50 varer, men full juleutstilling blir det først i oktober. Butikken er kjent for å feire tidlig jul og er først ute av Europris-butikkene i år. Butikksjefen tror kanskje de er først ute i landet også.

Men kunder skal allerede ha spurt etter julevarene.

– Vi har hatt folk i sommer, som kanskje har fleipa med det, men de har spurt når det kommer.

– Har folk spurt etter julepynt?

– Ja, spesielt nisser, og vi har allerede solgt flere.

Dalen regner likevel ikke med det helt store julesalget så tidlig.

Nordmenn klikker jula inn på nett

– Pinlig

Prost i Skien prosti, Gunnar Thelin, tar ikke julesalget altfor seriøst, men tror handelsstanden tar feil, hvis den tror dette er lurt.

Prost Gunnar Thelin blir ikke provosert av den rekordtidlige julehandelen.

– Det tapper ut noe av spenninga ved jula, spesielt for barn. Ideologisk sett virker det litt pinlig at kapitalinteressene er så paniske.

Han forsikrer imidlertid lett humrende at kirken ikke vil begynne juleprekenen før adventstida er her.

Unge er bekymret for om de får råd til julegavene

– Julespenninga dør

Men det virker heller ikke som om kundene ønsker å komme i julestemning i august. De vi møtte var svært skeptiske.

– Jeg synes det er altfor tidlig. Det går ikke an å stille ut varene så tidlig. Det er helt tabu, synes jeg, sier Annfrid Olsen.

Heller ikke Halvard Lykseth liker den rekordtidlige julehandelen.

Kunde Halvard Lykseth synes ikke noe om julevarer i august. Foto: Gry Eirin Skjelbred / NRK

– Jeg tror ikke jeg har sett det så tidlig før. Jeg synes det er rart, og det blir ikke eksklusivt, Det virker som det dør litt bort etter hvert hele spenninga ved jula.

Få ting er mer stemningsskapende en julemusikk, men så langt velger butikken ikke å gå.

– Nei, det har vi valgt å la være. Vi ønsker ikke å provosere, så det blir stille og rolig, sier Vegar Dalen, daglig leder i Europris Grenland.